Både tirsdag og onsdag kan man blive testet for coronavirus ved AKKC uden tidsbestilling. Det er særligt de 20-29-årige, der opfordres til at blive testet.

Det går igen den forkerte vej med smitten blandt de 20-29 årige i Aalborg Kommune. Det er den nordjyske kommune med flest smittetilfælde i øjeblikket, og det er særligt blandt de unge, at smitten er stor. - Det er ved at være tid til at teste her i Aalborg igen. Vi har set på tallene, at der er en langsom stigning i antallet af smittede, så vi mener, det er relevant at teste igen, forklarer Jan Nybo, chef for Region Nordjyllands testindsats. Derfor opfordres særligt de unge til at lade sig teste tirsdag og onsdag i tidsrummet 9-17 ved Aalborg Kongres og Kulturcenter, hvor Region Nordjylland rykker ud med en mobil testenhed. Her er det muligt for at møde op uden tidsbestilling. 500 igennem på to timer Tirsdag formiddag var der kø ved det mobile testcenter. - Jeg er meget positiv over fremmødet. Vi har lige nu haft åbent i to timer, og vi har haft 500 igennem. Vi vil gerne opfordre til, at så mange som muligt bliver testet, siger Jan Nybo. Han havde været bekymret for, at kun få ville dukke op, efter den massive testindsats, der har været i nordjylland den seneste tid. Han glæder sig over, at det ikke er tilfældet. De seneste syv dage er der bekræftet 249 nye tilfælde af smitte med covid-19 i Aalborg Kommune. I alt i Region Nordjylland er der bekræftet 357 tilfælde.